Vastukaja - Veel kord “Kodutundest” - meiemaa.ee
Vastukaja - Veel kord “Kodutundest” (20)
Kõigepealt tänan veel kord kõiki saarlasi, kes te meid nii kenasti vastu võtsite. Meil oli saarel ütlemata meeldiv ning meie eriliselt suured tänud lähevad Arensburgile ja Saaremaa Laevakompaniile – teiega koostöö oli ääretult meeldiv ja sujuv – ning Olerexile, kes te meie hinnalisi tööriistu valvasite.
Oleme tänaseks teinud koostööd 38 kohaliku omavalitsusega ning kohanud pea alati sooja ja sõbralikku suhtumist ning soovi projekti õnnestumisele kaasa aidata. Omavalitsuste panus on alati läinud remonditööde tegemiseks ning oleme neile selle eest väga tänulikud. Mida rohkem inimesi, ettevõtteid ja omavalitsusi meid toetab, seda suuremalt ja rohkem saame meie ära teha.
Perekond Selbergile oli treeningruum eluliselt oluline ja võib aidata pereisa ratastoolist püsti – minu hinnangul tuleb sellist perekonda toetada ja see ei tohi kuuluda vaidlustamisele. Nende tööde tegemine oleks algselt pidanud olemagi kohaliku omavalitsuse korraldada.
See, et “Kodutunne” palus omavalitsuselt kaasabi, on meie töös väga tavaline. Pihtla vallaga aga sumbus meie koostöö teineteise mittemõistmisse. Alguses palutud rahalise toetuse küsimuses me kokkuleppele ei jõudnud ning hilisem palve aidata vähemaga – ehitusprahi ladustamisega – ei leidnud samuti positiivset tagasisidet. Saate assistent sai vallajuhilt kuulda mõnitavat ja ilkuvat kõnepruuki ning väga üleoleva suhtumise osaliseks.
Meie Maa veergudel ilmunud artikkel oli ootamatuks rünnakuks saate ja perekond Selbergi juures suure hoolega tehtud tööde vastu. Meedia vahendusel kasutatakse kontekstist välja rebitud väiteid ning ebaõigeid süüdistusi. Pean vajalikuks põhjendada ka Pihtla vallavanema väidet, et “saatemeeskond ähvardas”, on absoluutselt väär. Vallavanema suhtumine oli – kui siia tulite, saage ise hakkama, pole meie asi! Saate assistent jäi vallajuhiga suheldes lõpuni viisakaks ja lugupidavaks ning me saimegi ise hakkama.
Saate “Kodutunne” eesmärk on aidata abi vajavaid peresid. Meile on laekunud juba enam kui 6000 abipalvet ning anname oma parima, et jõuda neist võimalikult paljudeni. Loodan, et leiame kohalikelt omavalitsustelt toetust ka edaspidi. Tegutseme me ju samadel eesmärkidel, milleks on abivajajate toetamine.
Kristi Nilov,